Ook gratis beskikbaar in gedrukte vorm by kerkkantoor.
Written by Chris van Wyk on 30/12/2019 . Posted in Geloofsvorming, Nuusflitse
LEEF JOU HIERDIE EPIFANIE IN DIE BERGREDE IN
6 JANUARIE TOT 23 FEBRUARIE 2020
Die koninkryk van God is die sentrale fokus van Jesus se woorde en werke. Daardeur vestig God sy geregtigheid in elke aspek van die lewe – godsdienstig, sosiaal, persoonlik.
In die Bergrede vertel Jesus vir ons presies wat die koninkryk van God behels. Hy sluit aan by die boodskap van die OT, maar lê die werklike diepte en betekenis van die etiek daarvan vir ons gesagvol uit.
Met hierdie boek kan jy deur die “Bergrede” van Matteus 5-7 en die ooreenstemmende “Vlakterede” in Lukas 6:17-49 werk binne konteks. Daar is telkens deeglike opmerkings oor die teks en konteks sowel as oor die boodskap en betekenis.
Begrond hiermee jou geloof en gedrag weer op die woorde van Jesus wat ons Verlosser is. Daar is 44 perikope wat kronologies gerangskik is, net genoeg om deur die loop van die sewe weke van Epifanie vanaf Maandag 6 Januarie tot Sondag 23 Februarie 2020 te lees.
BOEK BESKIKBAAR BY KERKKANTOOR OP AANVRAAG
R100 – WINS GAAN AAN ONS SENDELINGE
Reisgenote in geloofsvorming – derde kwartaal 2016
Ons vertrek hierdie kwartaal op ‘n verdere deel van ons geloofsvormende reis as gemeente. Ek noem die reis die Reisgenote in geloofsvorming.
Alle gelowiges is reeds besig om in hulle geloof gevorm te word. Deur die kerk, deur ander gelowiges, deur die Bybel, deur die Here self. As gelowiges het ons ook al baie geleer in ons eie prosesse.
Dié geestelike reis van geloofsvorming hou egter nooit op nie. Ons is altyd op pad om nog meer van die Here en sy pad met ons te leer. Dit is ook belangrik dat ons nie net op ons eie geloofsvorming konsentreer nie. Ons moet ook nuwe reisgenote op ons pad uitnooi en hulle help om só die wonder van God as Reisgenoot te ontdek.
Waarmee ek jou nou dié kwartaal wil help, is om jouself te verdiep in een van drie basiese geloofsgewoontes. Dit is dinge waarmee jy nie noodwendig onbekend is nie, maar waarvan ‘n mens altyd meer kan leer.
Ek wil dit doen deur jou te help om ‘n geloofsgewoonte te kies wat oor ‘n tydperk van drie maande ingeoefen kan word. Ek sal as mentor en afrigter optree. En ons sal dit saam in ‘n geloofsgroep doen waarin ons mekaar kan ondersteun. Die doel hiermee is om die geloofsgewoonte te bemeester en te integreer met jou lewe.
Aan die einde van die reis kan jy dan die proses verder neem deur óf ‘n volgende geloofsgewoonte te begin beoefen óf self ‘n mentor te word en nuwe reisgenote op dié pad uit te nooi en hulle te help om die wonder van God as Reisgenoot te ontdek.
Ons kom eers vir drie weke almal saam waarin ons blootgestel sal word aan die drie geloofsgewoontes en met ‘n joernaal sal begin. Daarna sal ek groepe saamstel wat dié reis vir drie maande met mekaar sal onderneem. Aan die einde sal ons bymekaar kom vir ‘n getuienis geleentheid waarin elkeen geleentheid sal hê om sy of haar eie verdere reis te beplan.
Ons begin die 26ste Julie om 19:00 in die konsistorie.
Skryf in by die kerkkantoor. Dit is gratis. Daar is ook ‘n webtuiste Reisgenote waar ek begeleiding sal verskaf. Vul jou e-pos by die widget regs op daardie blad in om die bydraes te ontvang.
Written by Chris van Wyk on 12/07/2016 . Posted in Geloofsvorming
Ontdek jou gawes – derde kwartaal 2016
God het ons deel van ‘n gemeenskap van gelowiges gemaak. Deur die gawes wat Hy vir elkeen van ons gee, vestig Hy sy koninkryk op aarde. Deur die Ontdek jou gawes kursus sal jy nie net jou genadegawes ontdek nie, maar ook kan begin ontwikkel. Dit gaan jou geestelike lewe meer doelgerig maak en jou in die proses ook verryk, soos talle van ons lidmate oor die jare van getuig.
Jy kan die volgende verwag van die kursus. * Jy gaan besin oor wat die Bybel leer i.v.m. genadegawes. * Jy gaan die gawes wat God deur sy Gees vir jou gegee het, identifiseer. * Jy gaan ‘n nuwe waardering ontwikkel vir jou medegelowiges se gawes. * Jy gaan jou gawes in ‘n nuwe lig sien en leer om dit te gebruik.
Die kursus word oor ses weke op Woensdagaande aangebied. Almal is welkom. Ons begin die 17de Augustus om 18:00 in die konsistorie. Elke sessie duur ‘n uur en ‘n half. Ons sluit af die 21ste September.
Skryf in by die kerkkantoor. Die sluitingsdatum is 14 Augustus. Die koste is R100. Dit sluit die kursusboek in.